32002R1999
L 308/11
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1999/2002 НА КОМИСИЯТА
от 8 ноември 2002 година
за установяване на подробни правила за прилагане на Регламент (ЕО) № 2019/93 на Съвета относно специфичния режим на помощи за малките острови в Егейско море по отношение на лозята
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 2019/93 на Съвета от 19 юли 1993 г. за въвеждане на специфични мерки за малките острови в Егейско море относно някои земеделски продукти (1), последно изменен с Регламент (ЕО) № 442/2002 (2), и по-специално член 9 от него,
като има предвид, че:
(1)
Член 9 от Регламент (ЕИО) № 2019/93 въвежда фиксирана сума на помощ за хектар за поддържането на лозя за производство на качествени вина, произведени в специфични региони, в традиционни производствени райони на малките острови в Егейско море.
(2)
За да се отпусне тази фиксирана сума на помощ за хектар, заинтересуваната страна (или група винопроизводители, или организация) трябва първо да представи мярка за подобряване на виното, основана на програма, одобрена от компетентните органи.
(3)
Член 1, параграф 8 от Регламент (ЕИО) № 2019/93 отменя помощта за отлежаване на качествени ликьорни вина, тъй като това се смята неподходящо за ситуацията в островите на Егейско море поради краткия период на съхранение.
(4)
За администриране на тези схеми и за контрол на условията, е необходимо да се установят подробни правила, които да бъдат приети от Съвета.
(5)
С оглед на правната яснота Регламент (ЕИО) № 3112/93 (3) следва да бъде отменен.
(6)
Мерките, предвидени в настоящия регламент, са в съответствие със становището на Управителния комитет по вината,
ПРИЕ НАСТОЯЩИЯ РЕГЛАМЕНТ:
Член 1
Настоящият регламент установява подробни правила за прилагане на член 9 от Регламент (ЕИО) № 2019/93, изменен с Регламент (ЕО) № 442/2002 на Съвета.
Член 2
1. Фиксираната сума на помощ за хектар, за поддържането на лозя за производство на качествени вина, произведени в специфични региони, предвидена в член 9 от Регламент (ЕИО) № 2019/93, се отпуска по молба на група винопроизводители или на организации за районите, засадени с разновидности на лозя, които са подходящи за производството на качествени вина, произведени в специфични региони.
2. Организациите на производители са тези, посочени в член 39 от Регламент (ЕО) № 1493/1999. Гръцките органи определят критериите, на които групите производители трябва да отговарят, за да се квалифицират за въпросната помощ и ги съобщават на Комисията.
Член 3
1. Молбите за помощ на хектар се подават от заинтересованите страни до компетентните гръцки органи по време на периода, определен от тях и най-късно до 1 май всяка година, за следващата година на винопроизводство. За годината на винопроизводство 2002/2003 обаче молбите се подават не по-късно от 31 декември 2002 г.
2. Молбата за помощ трябва да включва следното:
а)
адреса на групата или организацията на винопроизводители;
б)
площта, култивирана за производство на качествени вина, произведени в специфични региони, посочена в хектари и ари, заедно със справка от поземления регистър или указание, признато за еквивалентно от агенцията, отговаряща за удостоверяване на площите;
в)
използваните разновидности грозде;
г)
оценка за потенциалната реколта.
Член 4
След като удостовери, че групата или организацията на винопроизводители е изпълнила мярката за подобряване на виното в съответствие с одобрената програма, компетентният гръцки орган изплаща помощта преди 1 април в годината на винопроизводство, за която се дава помощта.
Член 5
Компетентният гръцки орган уведомява Комисията до 30 април за площите, за които има подадени молби за помощ и за които тази помощ е действително изплатена.
Член 6
1. Компетентният гръцки орган предприема всички необходими мерки, за да гарантира съответствие с условията - предмет на отпускане на помощта, предвидена в настоящия регламент.
2. Молбите се проверяват по начин, който гарантира ефективното удостоверяване на съответствието с наложените условия. В зависимост от вида на мярката за подкрепа, компетентният гръцки орган определя метода и средствата за провеждане на проверките и бенефициерите, които ще бъдат проверени. Във всички целесъобразни случаи компетентният гръцки орган използва регистъра на лозята и интегрираната система за администриране и контрол, създадена с Регламент (ЕИО) № 3508/92.
3. Проверките включват административни проверки и проверки на място.
4. Административните проверки са изчерпателни и включват кръстосани проверки, ако е целесъобразно, с данните от интегрираната система за администриране и контрол, така че да се предотвратят многократните плащания на неправомерна помощ.
5. На основата на анализа на риска националните органи провеждат случайни проверки на място на известен брой молби за помощ, представляващи най-малко 5 % от подпомаганите площи.
6. Компетентният гръцки орган създава система от санкции, които се налагат при нарушаване на поетите задължения и на приложимите разпоредби, и предприемат всички необходими стъпки за приложение на системата. Санкциите трябва да са ефективни, съразмерни и възпиращи.
7. Прилага се член 8 от Регламент (ЕО) № 1258/1999 на Съвета (4) относно финансирането на общата земеделска политика.
Член 7
Регламент (ЕИО) № 3112/93 се отменя.
Член 8
Настоящият регламент влиза в сила в деня след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 8 ноември 2002 година.